
          Memoria savantului Nicolae C. Paulescu este cinstită an de 
an de către oficialităţile medicale româneşti. Numit post mortem 
membru al Academiei Române, Nicolae C. Paulescu este fiziologul 
român cu o contribuţie monumentală adusă ştiinţei medicale şi 
umanităţii, descoperitorul  moleculei numită pancreină (insulină),  
care a  revoluţionat tratamentul diabeticilor, cel care şi-a dedicat 
întreaga viaţă îngrijirii pacienţilor şi de la care a rămas celebrul citat: 
„urmînd preceptele carităţii, îngrijiţi pe bolnavul mizerabil, nu ca pe 
un om, nu ca pe un frate ce suferă, ci ca pe însuşi Dumnezeu”. 
Reînnodînd tradiţia menită să păstreze vie memoria cercetătorului 
român Nicolae Paulescu,  Universitatea de Medicină şi Farmacie 
„Carol Davila” din  Bucureşti, Departamentul de Fiziologie, a 
organizat pe 9 ale lunii mai, ediţia cu numărul XV  a Concursului de 
Fiziologie „Nicolae C. Paulescu”. Iniţiat în urmă cu cincisprezece ani 
de către şeful Catedrei de Fiziologie, regretatul Prof. Dr. Radu 
Cârmaciu,  concursul s-a  
adresat tuturor studenţilor de la facultăţile de Medicină româneşti, 
medicilor rezidenţi, medicilor specialişti pînă la treizeci şi cinci de 
ani, dar şi reprezentanţilor medicali ai companiilor farmaceutice din 
ţară.  
        Întreaga operă contributivă adusă ştiinţei şi cercetării 
româneşti, viaţa şi activitatea savantului,  lucrările ştiinţifice ale 
clinicianului şi fiziologului Nicolae Paulescu, au fost puse de 
bibliotecile facultăţilor de medicină la dispoziţie înscrişilor la concurs 
spre documentare.  Bibliografia pentru concurs a fost completată  
de documente şi publicaţii foarte vechi (1900-1930) re-editate, 
precum şi de lucrările reputatului profesor Constantin Ionescu - 
Târgovişte, director al Institutului Naţional de Diabet, Nutriţie şi Boli 
Metabolice din România şi lucrări semnate de A. C. Guyton. 
Cîştigătorii concursului au fost desemnaţi de către un juriu format 
din profesori universitari de la  Catedra de Fiziologie a Universităţii 
de Medicină şi Farmacie „Carol Davila” după cum urmează: Premiul 
I - 1000 RON – ADRIAN HORCEA,  Premiul II - 800 RON – 
CLAUDIU POPESCU; Premiul III - 500 RON – IRINA HERESCU.        
Fiecare ediţie a concursului a fost onorată de prezenţa inginerului 
Dan Angelescu, strănepotul şi moştenitorul  
savantului şi de profesorul C. Ionescu - Târgovişte. Deşi a avut 
marea şansă pe vremea aceea de a lucra în Spitalul „Hotel-Dieu” 
din Paris, avîndu-l ca şef pe clinicianul anatomo-patolog, celebrul 
Etienne Lancereaux, savantul Nicolae C. Paulescu vine în ţară,  în 
1900, după absolvirea Facultăţii de Medicină din Paris, se stabileşte 
la Bucureşti şi alege Catedra de Fiziologie de la Facultatea „Carol 
Davila”, unde a desfăşurat o fructuoasă activitate de cercetare timp 
de 30 de ani. În una din lucrările sale,  dedicată savantului român 
Nicolae C. Paulescu, prof. univ. Radu Cârmaciu notează:  „În 1909, 
în aprilie, la insistentele solicitări ale Reginei Elisabeta (Carmen 
Sylva), savantul se deplasează în Germania, la Wiesbaden, pentru 
a-i examina o nepoată atinsă de o boală pe care specialiştii germani 
n-o putuseră diagnostica. N. C. Paulescu va reuşi să-i pună 
diagnosticul corect şi să o vindece în scurtă vreme, coordonîndu-i 
din ţară tratamentul”.  
 
Pe lîngă marea descoperire a tratamentului diabetului, de la Nicolae 
C. Paulescu mai rămîne şi învăţămintea mare de etică ştiinţifică, de 
condamnare a furtului intelectual, a cărui amărăciune a trăit-o din 
cauza nejustificatei acordări a premiului Nobel pentru Medicină din 
1923.  

